De sidste seks år har Allan Andersen kaldt gaden for sit hjem, og det meste af døgnets fireogtyve timer opholder han sig udendørs.

I dagtimerne er det foran Ikea i Gentofte, hvor han har fået tilladelse til at sælge hjemløseavisen Hus Forbi. Når mørket så falder på, trækker han sig tilbage fra møbelgigantens menneskemylder og slår lejr et roligt sted, hvor han kan få sine vanlige otte timers søvn.

Allan Andersen har fire foretrukne græspletter i nær afstand til Ikea, hvor han overnatter, og det mest nødvendige til lejren har han altid med sig på en rød ladcykel. En militær sovepose, et telt, en presenning, et gasblus, en lampe og et liggeunderlag.